La Sílvia, mossa d'esquadra del Grup d'Atenció a la Víctima de Girona va rebre un senzill però especial agraïment per la seva intervenció d'ofici feta dos anys enrere
La Sílvia no s'hagués imaginat, ni esperat mai el que li va succeir un divendres del mes d'agost.
Ja fa vuit anys que treballa al Grup d'Atenció a la Víctima de la comissaria de Girona, i aquell dia es trobava puntualment a la recepció de l'Oficina d'Atenció al Ciutadà de l'edifici de la Generalitat d'aquesta ciutat.
En un moment donat del servei va veure com una senyora entrava a les dependències policials i directament, sense dir res més, li va preguntar si la podia abraçar.
En uns instants ambdues es van fusionar en una gran abraçada.
La dona li va explicar que se'n recordava perfectament d'ella i que feia gairebé dos anys, el desembre del 2017, ella i la seva companya del grup d'atenció a la víctima, la Mònica, van actuar d'ofici instruint diligències penals contra el seu marit, ja que ella i la seva filla, en aquell moment menor d'edat, estaven patint maltractaments en l'àmbit de la llar per part del seu marit i tenien molt clar que no el volien denunciar.
En el seu dia, es van coordinar amb el centre escolar de la menor, els serveis socials del municipi on residien i els serveis d'infància.
Van analitzar i treballar la situació de violència que estaven patint dins la llar i van creure que era important denunciar els fets, tot i que elles es negaven a voler denunciar la situació de violència que sofrien.
Així doncs, un cop analitzat el cas, les agents van creure convenient, per tal de protegir tant la dona com la filla, posar-ho en coneixement de la justícia i d'aquesta manera, un cop instruïdes les corresponents diligències policials, es va detenir el seu marit.
La dona explica que a partir d'aquell dia la seva vida familiar va canviar completament i que li volia agrair.
El seu marit havia fet un canvi increïble i la convivència familiar al domicili era fantàstica.
Cal destacar, que mentre el pare exercia violència al domicili, la seva filla, que abans era una excel·lent alumna, havia baixat el rendiment tant en les classes com en les notes escolars i també havia patit canvis físics perquè no menjava, degut a la violència familiar.
Ara, la filla estudia a la universitat, treu unes notes brillants i és molt feliç, diu la mare, gràcies a la seva intervenció.
I és que el dia de la celebració del judici els va recriminar la seva decisió professional.
Tant la mare com la filla estaven molt enfadades i molestes perquè la policia havia informat d'ofici al jutjat de la seva situació familiar i com a conseqüència, havien detingut el marit i pare.
Elles no ho volien denunciar de cap manera i s'havien sentit traïdes.
Però el que els va semblar un problema molt greu en un inici, en va ser una excel·lent solució.
A les mosses, tot i actuar amb el convenciment legal, els va saber molt de greu la situació, i en aquell moment els va quedar un regust amarg.
Tot i treballar de manera professional i sabent que intrínsecament les estaven ajudant, aquell dia van rebre molt d'enuig i un gran rebuig per part de la mare i la filla.
La Silvia afegeix que sempre han sabut que van actuar correctament i amb gran rigor, i ara, senten una alegria molt gran i una tranquil·litat enorme al comprovar que les van ajudar malgrat la reticència de les víctimes en denunciar els fets.
Per això, la recompensa, en forma d'una senzilla, però especial abraçada no té preu, i encoratja a seguir treballant cada dia més per combatre la violència masclista.